遊楊村仁王院二十韻
作者：郭印
朝代：宋

paragraphs: 山行不作懶，杖策窮幽邃。
崎嶇十里餘，乃得桃源地。
竹樹蓊以鮮，峰巒秀而媚。
嬌雲弄奇姿，啼鳥含幽意。
周遭帷幄中，一带江流駛。
始知造物慳，異境亦所秘。
行行松門深，鐘磬出蕭寺。
殘僧五六輩，相顧各猜異。
須臾問訊通，顔色頗夷粹。
高堂清風多，起我無窮思。
提攜更小庵，清絕非人世。
自憐學宦游，十載沉卑位。
功名與丘壑，兩計皆未遂。
時變攪中腸，憂端叢千蝟。
豈如山間僧，了無秋毫累。
一榻寄巖阿，烟霞爲活訃。
脱身名利塵，洗耳市朝事。
兹遊成邂逅，頗與宿心契。
晚日下層巔，躊躇聊自慰。
重來定何時，往往先夢寐。